Lady Vengeance

***Lady Vengeance*** (originaltittel: ***Chinjeolhan geumjassi***) er en sørkoreansk thrillerfilm fra 2005 regissert av Park Chan-wook. Den er den siste filmen i hans filmtrilogi om hevn, og følger opp filmene *[[Sympathy for Mr. Vengeance]]* (2002) og *[[Oldboy]]* (2003). I filmen tar Geum-ja, spilt av Yeong-ae Lee, hevn etter å ha sittet 13 år i fengsel for et drap hun ikke har begått.

Filmen vant blant annet to priser under Filmfestivalen i Venezia, og Amandaprisen 2007 i klassen beste film rett på DVD.

## Handling
En kristen musikalsk prosesjon venter utenfor et fengsel på at Lee Geum-ja (spilt av Lee Young-ae) skal bli løslatt. Hun har sonet 13 år i fengsel for å ha kidnappet og drept en 6 år gammel gutt som het Won-mo. Før hun ble domfelt vekket Geum-ja oppsikt over hele landet på grunn av sin unge alder, sitt engleaktige utseende, og at hun tilstod forbrytelsen. Mens hun satt i fengsel ble hun fremstilt som et skoleeksempel på at innsatte kan bli reformert, og hun ble løslatt før dommen var ferdigsonet fordi hun etter alt å dømme hadde gjennomgått en åndelig oppvåkning. Nå som hun endelig er fri, er hun imidlertid innstilt på hevn.

Det viser seg raskt at Geum-ja manipulerte omgivelsene i fengselet til å tro at hun hadde «blitt et godt menneske»; målet hennes var hele tiden å slippe ut slik at hun kunne hevne seg på dem som sørget for at hun havnet i fengsel. Hun besøker en rekke andre prøveløslatte innsatte, og ber om tjenester som inkluderer mat, husly eller våpen. Hun begynner å arbeide ved et konditori, og starter en affære med en ung butikkmedarbeider, Geun-Shik, som ville vært på samme alder som Won-mo hvis han hadde levd.

Etter hvert blir det avdekket for filmens publikum at Geum-ja ikke kvelte Won-mo. Etterforskeren som hadde ansvaret for saken hennes visste at hun var uskyldig, men hjalp henne med detaljer fra åstedet for å sikre at tilståelsen hennes så mer troverdig ut. På ungdomsskolen var Geum-ja blitt gravid. Hun  var redd for å fortelle dette til foreldrene sine, og henvendte seg til Mr. Baek (spilt av Choi Min-sik) en lærer, i håp om å få hjelp. Mr. Baek forventet at Geum-ja skulle ha sex med ham, og hjelpe til med en kidnapping som gjengjeld for at han skulle hjelpe henne med graviditeten hans. Mr. Baek brukte henne til å lokke den 5 år gamle Won-mo til seg, men gutten ble drept. Deretter kidnappet han Geum-jas spedbarnsdatter og truet med å myrde babyen hvis Geum-ja ikke tok på seg skylden for Won-Mos dødsfall.

Geum-ja har brukt tiden sin i fengsel med å planlegge hevn på Mr. Baek for drapet på Won-mo, noe som også førte til at Geum-jas barn vokste opp uten moren sin. Geum-ja oppdager at datteren hennes ble adoptert av australske foreldre. Jenny, som nå er en tenåring, snakker ikke koreansk. Hun vender tilbake med Geum-ja til Seoul. Geum-ja planlegger å kidnappe og myrde Mr. Baek. Men han leier inn noen kjeltringer for å drepe Geum-ja, men Geum-ja dreper dem. Mr. Baek våkner deretter bundet til en stol, i et forlatt skolehus. Etter å ha skutt ham i begge føttene, oppdager hun at han hadde myrdet en rekke andre barn før han gikk etter Won-mo. Han ønsket egentlig ikke å kidnappe barna for å kreve løsepenger. Han ville kidnappe og myrde et barn fra hver skole han jobbet ved, fordi han syntes barna var irriterende. I løpet av de 13 årene Geum-ja hadde sittet i fengsel hadde Mr. Baek også myrdet fire andre barn.

## Skuespillere
* Yeong-ae Lee som Lee Geum-ja
* Choi Min-sik som Mr. Baek
* Kwon Yea-young som Jenny
* Kim Shi-hoo som Geun-shik
* Oh Dal-su som Mr. Chang
* Lee Seung-shin som Park Yi-jeong
* Go Soo-hee som Ma-nyeo

## Referanser


## Eksterne lenker
*